Predkladacia správa

Návrh zákona o štátnej štatistike pripravil a predkladá na rokovanie vlády Slovenskej republiky Štatistický úrad Slovenskej republiky na základe plánu legislatívnych úloh vlády Slovenskej republiky na rok 200l a uznesenia vlády Slovenskej republiky z 10. januára 2001 č. 17 ako prioritnú legislatívnu úlohu.

Vypracovanie návrhu nového zákona o štátnej štatistike si vyžiadal vývoj štátnej štatistiky v ostatných rokoch, najmä potreba zabezpečenia úplnej kompatibility legislatívy Slovenskej republiky v oblasti štátnej štatistiky s právnymi normami Európskej únie.

Cieľom návrhu zákona je presne vymedziť základné princípy štátnej štatistiky, jasne a jednoznačne definovať zdroje údajov pre štátnu štatistiku a spôsob využívania údajov z administratívnych zdrojov, ustanoviť práva spravodajských jednotiek a ich povinnosti vo vzťahu k Štatistickému úradu Slovenskej republiky ako i k ministerstvám a ostatným ústredným orgánom štátnej správy, a k iným štátnym orgánom a verejnoprávnym inštitúciám. Dôležitou súčasťou návrhu zákona je upresnenie postupu pri poskytovaní dôverných údajov získaných na účely štátnej štatistiky. Dôraz v návrhu zákona sa kladie na zosúladenie pojmov a terminológie používanej v právnych normách Slovenskej republiky s terminológiou Európskej únie. Zákon tiež vytvorí podmienky pre uplatňovanie prísnejších kritérií porovnateľnosti štatistických informácií.

Návrh zákona bol v rámci medzirezortného pripomienkového konania zaslaný 42 ministerstvám, ostatným ústredným orgánom štátnej správy, územným orgánom štátnej správy, členom Slovenskej štatistickej rady a verejnoprávnym inštitúciám. Všetky oslovené inštitúcie zaslali k návrhu zákona svoje stanoviská. Ministerstvo dopravy pôšt a telekomunikácií uplatnilo k návrhu zákona 2 zásadné pripomienky, Ministerstvo zdravotníctva 1 zásadnú pripomienku, Úrad pre verejné obstarávanie 4 zásadné pripomienky a Národná banka Slovenska jednu zásadnú pripomienku. Spôsob akceptácie zásadných pripomienok je uvedený vo vyhodnotení, ktoré je súčasťou predkladaného materiálu.

Všetky odporúčajúce pripomienky, pokiaľ neboli smerované nad rámec predmetu návrhu zákona, boli predkladateľom akceptované zmenou formulácie textu, vypustením textu a legislatívno-technickou alebo jazykovou úpravou. 

Návrh zákona bol prekonzultovaný v Eurostate, Štatistickom úrade Európskej únie. Pripomienky a odporúčania Eurostatu, ktoré významne prispeli k zosúladeniu zákona s normami EÚ, boli zohľadnené a primerane zapracované do textu návrhu zákona.

	Návrh zákona bol prerokovaný v Rade vlády Slovenskej republiky pre verejnú správu, ktorej pripomienky a odporúčania boli do návrhu zákona zapracované. Materiál bol tiež prerokovaný v Legislatívnej rade vlády Slovenskej republiky a jej pripomienky boli zapracované v novom znení návrhu zákona. Návrh zákona prerokovala Rada hospodárskej a sociálnej dohody a vzala ho na vedomie.

Návrh zákona sa na rokovanie vlády Slovenskej republiky predkladá bez rozporov a nebude mať vplyv na zvýšenie nárokov na štátny rozpočet ani na zamestnanosť.